b'\n_START_ARTICLE_\nSencha\n_START_PARAGRAPH_\nSencha (jap. \xe7\x85\x8e\xe8\x8c\xb6) \xe2\x88\x92 populiariausia japoni\xc5\xa1kos \xc5\xbealiosios arbatos r\xc5\xab\xc5\xa1is._NEWLINE_Sencha arbat\xc4\x85 imta gaminti Japonijoje nuo 1738 m. \xe2\x80\x93 lygiai toki\xc4\x85 pat, kokia ji gaminama iki \xc5\xa1iol._NEWLINE_\xc5\xbdalioji arbata skiriasi nuo juodosios tuo, kad ji visi\xc5\xa1kai nepatiria fermentacijos (oksidacijos). Japonijoje gaminama \xc5\xbealioji arbata skiriasi nuo kitose \xc5\xa1alyse (pati svarbiausia i\xc5\xa1 j\xc5\xb3 \xe2\x88\x92 Kinija) gaminam\xc5\xb3 \xc5\xbeali\xc5\xb3j\xc5\xb3 arbat\xc5\xb3. Skirtumus nulemia ne tik skirtingos klimatin\xc4\x97s s\xc4\x85lygos, bet ir arbat\xc5\xbeoli\xc5\xb3 gamybos ypatumai. Japonijos arbatmed\xc5\xbei\xc5\xb3 plantacijos skiriasi nuo Indijos, Kinijos ar \xc5\xa0ri Lankos plantacij\xc5\xb3. Japonijoje arbatmed\xc5\xbeiai auga tvarkingomis nugen\xc4\x97tomis neauk\xc5\xa1tomis eil\xc4\x97mis. Tik k\xc4\x85 nuskinti \xc5\xa1vie\xc5\xbei arbatmed\xc5\xbeio lapeliai kuo skubiau pristatomi \xc4\xaf nedidelius pirminio apdirbimo fabrik\xc4\x97lius. \xc4\x8cia jie pirmiausia palaikomi kar\xc5\xa1tuose garuose (Sencha \xe2\x88\x92 36\xe2\x88\x9260 s, Fukamushi Sencha 1\xe2\x88\x922 min.), taip sustabdoma galima lapeli\xc5\xb3 fermentacija (oksidacija)._NEWLINE_Arbatai Sencha renkami lapeliai be koteli\xc5\xb3. I\xc5\xa1 1 kg \xc5\xa1vie\xc5\xbei\xc5\xb3 arbatmed\xc5\xbeio lapeli\xc5\xb3 pagaminama 100\xe2\x88\x92160 g Sencha arbat\xc5\xbeoli\xc5\xb3. Arbat\xc5\xbeol\xc4\x97s stipriai susuktos, pana\xc5\xa1ios \xc4\xaf ma\xc5\xbeas adatas, ry\xc5\xa1kiai \xc5\xbealios spalvos. Tai kvapni, lengva, gaivi auksin\xc4\x97s spalvos arbata. Jos kokyb\xc4\x97 ir kaina gali b\xc5\xabti labai \xc4\xafvairi (nuo 100 JAV doleri\xc5\xb3 u\xc5\xbe kilogram\xc4\x85 iki 11 000 JAV doleri\xc5\xb3)._NEWLINE_Pirmo skynimo, itin auk\xc5\xa1tos kokyb\xc4\x97s Sencha vai\xc5\xa1inami garb\xc5\xabs sve\xc4\x8diai, o geros kokyb\xc4\x97s \xc5\xa1ios arbatos galima rasti visuose namuose ir biuruose, ji \xe2\x88\x92 kasdienis daugelio japon\xc5\xb3 g\xc4\x97rimas. \xc5\xa0iuo metu Japonijoje populiar\xc4\x97ja arbata Fukamushi Sencha, kuri\xc4\x85 galima pavadinti modernia Sencha atmaina. \xc5\xa0vie\xc5\xbei lapeliai ilgiau pagarinami, o pa\xc4\x8dios arbat\xc5\xbeol\xc4\x97s smulkesn\xc4\x97s nei klasikin\xc4\x97s Sencha. Paruo\xc5\xa1ta \xc5\xa1i arbata ry\xc5\xa1kesn\xc4\x97s nei \xc5\xbealios spalvos Sencha, jos aromatas kiek silpnesnis, o skonis aitresnis. Fukamushi Sencha taip pat naudojama gaminant \xc5\xbealiosios arbatos mi\xc5\xa1inius.'